b'\n_START_ARTICLE_\nSimonas Zabiela (m. 1824)\n_START_SECTION_\nBiografija\n_START_PARAGRAPH_\nLietuvos bajor\xc5\xb3 Zabiel\xc5\xb3 gimin\xc4\x97s atstovas, herbo \xe2\x80\x9eTopor\xe2\x80\x9c savininkas, Lietuvos did\xc5\xbeiojo med\xc5\xbeioklio ir generolo-leitenanto Antano Zabielos (m. 1776) ir Sofijos \xc5\xa0\xc4\x8dit, Mstislavlio ka\xc5\xa1teliono Juozapo \xc5\xa0\xc4\x8dit-Nemirovi\xc4\x8diaus ir Petron\xc4\x97l\xc4\x97s Volodvovi\xc4\x8d dukters, ketvirtasis s\xc5\xabnus. Pusbroliai: Mykolas ir Juozapas._NEWLINE_Mok\xc4\x97si Liunevilio karo akademijoje ir tarnavo pranc\xc5\xabz\xc5\xb3 armijoje. 1780 metais tapo \xc5\xa0vento Stanislovo ordino kavalieriumi. 1787 metais kartu su savo pusbroliu Mykolu gr\xc4\xaf\xc5\xbeo \xc4\xaf t\xc4\x97vyn\xc4\x99 ir \xc4\xafstojo \xc4\xaf LDK armij\xc4\x85. Tais pa\xc4\x8diais metais gavo i\xc5\xa1 savo d\xc4\x97d\xc4\x97s Simono Zabielos Minsko ka\xc5\xa1teliono pareigyb\xc4\x99. 1788 met\xc5\xb3 bir\xc5\xbeel\xc4\xaf gavo Pirmos nacionalin\xc4\x97s kavalerijos brigados brigadininko titul\xc4\x85, po to tapo generolu-majoru ir Lietuvos antros divizijos vadovu. 1790\xc2\xa0m. rugpj\xc5\xab\xc4\x8dio 30 d. gavo generolo-leitenanto titul\xc4\x85. 1791\xc2\xa0m. gegu\xc5\xbe\xc4\x97s 30 d. Simonas Zabiela prisiek\xc4\x97 i\xc5\xa1tikimyb\xc4\x99 naujai Lenkijos konstitucijai._NEWLINE_1792 met\xc5\xb3 gegu\xc5\xbe\xc4\x99-bir\xc5\xbeel\xc4\xaf dalyvavo ATR-Rusijos kare (1792). Liepos 23 d. Simonas Zabiela, vadovaudamas 5-t\xc5\xabkstantinei divizijai, patyr\xc4\x97 pralaim\xc4\x97jim\xc4\x85 Bresto m\xc5\xab\xc5\xa1yje nuo rus\xc5\xb3 armijos (5500 \xc5\xbem.), vadovaujamos generolo-poru\xc4\x8diko Ivano Eustachijaus Ferzeno. Netekus 300 \xc5\xbemoni\xc5\xb3, Simonas Zabiela atsitrauk\xc4\x97 prie Var\xc5\xa1uvos. Po Lenkijos karaliaus Stanislovo Augusto Poniatovskio kapituliacijos ir Targovicos konfederacijos prisijungimo Simonas Zabiela pam\xc4\x97gino prad\xc4\x97ti partizanin\xc4\x99 kov\xc4\x85 prie\xc5\xa1ininko u\xc5\xbenugaryje, bet d\xc4\x97l Rusijos armijos persvaros nutrauk\xc4\x97 pasiprie\xc5\xa1inim\xc4\x85 ir i\xc5\xa1\xc4\x97jo \xc4\xaf atsarg\xc4\x85._NEWLINE_1793 metais Simonas Zabiela buvo i\xc5\xa1rinktas pasiuntiniu \xc4\xaf Gardino seim\xc4\x85, kur priklaus\xc4\x97 patriotinei opozicijai ir \xc4\xaf\xc4\x97jo \xc4\xaf Gardino konfederacijos sud\xc4\x97t\xc4\xaf. Tais pa\xc4\x8diais metais tapo Nuolatin\xc4\x97s tarybos nariu, bet palaik\xc4\x97 ry\xc5\xa1ius su sukil\xc4\x97li\xc5\xb3 grupuot\xc4\x97mis Vilniuje. 1794 metais prisijung\xc4\x97 prie sukil\xc4\x97li\xc5\xb3 Vilniuje ir kur\xc4\xaf tai laik\xc4\x85 atliko Jok\xc5\xabbo Jasinskio generolo-adjutanto funkcijas. Po sukilimo numal\xc5\xa1inimo Lietuvoje nu\xc4\x97jo nuo politinio gyvenimo.\n_START_SECTION_\n\xc5\xa0eima\n_START_PARAGRAPH_\nSimonas Zabiela buvo ved\xc4\x99s Barbor\xc4\x85 Zavi\xc5\xa1ait\xc4\x99, Jono Nezabytovskio na\xc5\xa1l\xc4\x99. Vaikai: Antonijus, Mykolas ir Juozapas.'